BILAG I

Dekret udstedt af ministeren for økonomi, landbrug og innovation af dd.mm.2012 (ref. …) om begrænsning af adgangen til områder inden for Natura 2000-lokaliteterne »Nordsøkystområdet« og »Vlakte van de Raan« i medfør af artikel 20 i den nederlandske naturbeskyttelseslov fra 1998

MINISTEREN FOR ØKONOMI, LANDBRUG OG INNOVATION har

i samråd med ministeren for infrastruktur og miljø og forsvarsministeren;

under henvisning til artikel 20, stk. 1 og 2, i den nederlandske naturbeskyttelseslov fra 1998 (Natuurbeschermingswet 1998), som begrænser adgangen til følgende specifikt udpegede områder, for så vidt det er nødvendigt for at bevare nævnte områders miljømæssige værdi;

Indledning

I henhold til artikel 20, stk. 1, i naturbeskyttelsesloven kan provinsmyndighederne begrænse adgangen til en Natura 2000-lokalitet eller dele heraf, hvis det er nødvendigt for at bevare områdernes miljømæssige værdi.

Hvis lokaliteten, jf. stk. 1, forvaltes helt eller delvist af denne minister eller andre ministre, foreskriver artikel 20, stk. 2, i naturbeskyttelsesloven fra 1998, at de beføjelser, der er omhandlet i stk. 1, udøves af ministeren for økonomi, landbrug og innovation i samråd med andre ministre. I dette tilfælde henviser »andre ministre« til ministeren for infrastruktur og miljø og forsvarsministeren.

Følgende dekret er vedtaget i samråd med disse to ministre.

I henhold til artikel 20, stk. 3, i naturbeskyttelsesloven fra 1998 tillades menneskelig tilstedeværelse ikke i en Natura 2000-lokalitet eller dele heraf, hvis dette er i strid med de begrænsninger, der følger af stk. 1 og 2.

I henhold til artikel 20, stk. 4, i naturbeskyttelsesloven fra 1998 gælder forbuddet i stk. 3 ikke for ejere af Natura 2000-lokaliteter.

Det er nødvendigt at begrænse adgangen til en række områder inden for Natura 2000-lokaliteterne »Nordsøkystområdet« og »Vlakte van de Raan«. Adgangen begrænses for at opfylde de Natura 2000-mål, der følger af direktiv (EØF) 79/409 og direktiv 92/43, og for at gennemføre aftalen om fiskeriforanstaltninger i beskyttede områder i Nordsøen (akkoord Visserijmaatregelen Beschermde Gebieden Noordzee; i det følgende benævnt VIBEG-aftalen). Yderligere oplysninger findes i de forklarende noter til dette dekret.

Dette dekret er meddelt Europa-Kommissionen, fordi det også gælder for udenlandske fiskerfartøjer. En sådan meddelelse er nødvendig fra en lovgivningsmæssig synsvinkel, for at disse regler kan finde anvendelse for udenlandske fiskerfartøjer i henhold til EU's fælles fiskeripolitik. Foranstaltningen vedrørende licenser er også meddelt på denne måde, så den i fremtiden kan finde anvendelse for andre fiskeriformer end bomtrawlfiskeri;

UDSTEDT FØLGENDE DEKRET:

Artikel 1

I dette dekret gælder følgende definitioner:

Forvaltningsplan: En forvaltningsplan som omhandlet i artikel 19b i naturbeskyttelsesloven fra 1998.

Bedste tilgængelige teknikker og bedste fiskeripraksis: Afprøvede fiskerimetoder og fiskeriforvaltningssystemer, som på daværende tidspunkt blev godkendt af den kompetente myndighed som de bedste teknikker på baggrund af forhold, som f.eks. økologi, miljø (brændstofforbrug), sikkerhed og/eller dyrevelfærd.

Kompetent myndighed: Ministeriet for økonomi, landbrug og innovation eller dennes retlige efterfølger.

Fiskeri, der direkte berører havbunden: Alle former for fiskeri, der forstyrrer havbunden, herunder alle former for trawlfiskeri med skrabekæder, rejefiskeri og skaldyrsfiskeri.

Håndlinefiskeri: Rekreativt eller kommercielt fiskeri ved brug af fiskestænger, fiskehjul, fiskeliner og madding.

Anlæg til indsamling af muslingeyngel: Fiskeriudstyr, flydende eller andet, som er udformet til periodisk indsamling af muslingeyngel, og som er forankret i eller fastgjort til havbunden, bestående af et net eller andet materiale, som danner et substrat, som muslingelarverne fæstner sig til.

Forskningsområder: Områder, hvor officielt godkendt forskning gennemføres eller vil blive gennemført, hvad angår indvirkningen af fiskeri på havbunden og dens flora og fauna, og hvad angår alternative fiskerimetoder. Generelt gennemføres denne forskning fra nederlandske fartøjer.

Trawlfiskeri: Fiskeri ved brug af trawlnet, som dog kan være udstyret med f.eks. skrabekæder, bobiner eller trawl med elektrisk strøm.

Fartøjer: Alle fartøjer, herunder ikke-deplacementsfartøjer og flyvebåde, der bruges eller kan bruges som transportmiddel til personer og/eller varer på vand.

Variabel korridor: Sejlbar vandvej af variabel bredde og placering.

Faste fiskeredskaber: Ruser, ålekasser, hildingsgarn, fastgjorte net, forankrede net, vod eller andre faste redskaber, der ikke er beregnet til skaldyrsfiskeri.

Licens: En licens, der i henhold til nederlandsk lovgivning kræves for at kunne udføre en bestemt aktivitet. En nederlandsk eller udenlandsk fysisk eller juridisk person, som ønsker at udføre en sådan aktivitet, betegnes af de kompetente myndigheder som en licensindehaver enten direkte eller via en sammenslutning, hvis de kompetente myndigheder på visse betingelser afgør, at den pågældende aktivitet er tilladt i henhold til den gældende lovgivning.

VIBEG-aftalen: VIBEG-aftalen fremlagt for parlamentet i skrivelse af 15. december 2011 (Andetkammer, 2011-2012, 29675, nr. 140).

Fiskeri: At sætte fiskeredskaber i vandet, at have fiskeredskaber i vandet, at hæve eller trække fiskeredskaber ind eller på anden måde at forsøge at indfange:

fisk eller dele heraf, fiskerogn eller fiskeyngel

skaldyr eller dele heraf, skaldyrslarver eller skaldyrsyngel

søstjerner eller koralmos.

Fiskerfartøjer: Fartøjer af alle nationaliteter, der direkte eller indirekte kan bruges til fiskeri.

Fiskeredskaber: Alle redskaber, der kan bruges til fiskeri.

Zoner: De særlige områder, zone I, II og III inden for Natura 2000-lokaliteten »Nordsøkystområdet«, jf. koordinaterne i bilaget til dette dekret.

Artikel 2

Adgang til zone I-områder i Natura 2000-lokaliteten »Nordsøkystområdet« begrænses, således at det hele året forbydes at udføre enhver form for aktivitet i eller over disse områder med undtagelse af følgende aktiviteter:

a) med hensyn til fiskeri: — trawlfiskeri, som er nødvendigt i forbindelse med forskning i forskningsområder

b) med hensyn til opgravning af skaller: — opgravning af skaller er tilladt indtil den 1. januar 2014, men kun i perioden 1. april til 1. november og kun i overensstemmelse med de koncessionsområder, der gælder indtil denne dato

c) med hensyn til udlægning og vedligeholdelse af kabler og rørledninger: — kabler og rørledninger må udlægges og vedligeholdes, hvis dette er tilladt i henhold til naturbeskyttelsesloven — fra 1. november til 1. april tillades vedligeholdelse af kabler og (rør)ledninger kun i nødstilfælde og i andre presserende tilfælde, og en sådan vedligeholdelse skal på forhånd godkendes af den kompetente myndighed i overensstemmelse med evt. specifikke bestemmelser

d) med hensyn til fartøjer: — Nordsøkystområdet er tilgængeligt for alle fartøjer året rundt, indtil en forvaltningsplan er fastlagt, dog ikke med henblik på fiskeri, og det kræves, at alle fiskeredskaber er stuvet væk eller er i en sådan tilstand, at de ikke umiddelbart kan anvendes, jf. dog litra a) — zone I-områder, dog ikke zone I-området ved Petten, er kun tilgængelige fra 1. april til 1. november for alle fartøjer, dog ikke med henblik på fiskeri, og det kræves, at alle fiskeredskaber er stuvet væk eller er i en sådan tilstand, at de ikke umiddelbart kan anvendes. Forbuddet mod gennemsejling i perioden 1. november til 1. april træder i kraft på den dato, hvor forvaltningsplanen vedtages — alle fartøjer har ret til at gennemsejle zone I-området ud for Petten tæt ved kysten året rundt, dog ikke med henblik på fiskeri, og det kræves, at alle fiskeredskaber er stuvet væk eller er i en sådan tilstand, at de ikke umiddelbart kan anvendes — fra og med vedtagelsen af forvaltningsplanen tillades adgang i perioden 1. november til 1. april for sandfodringsfartøjer via en variabel korridor, hvis præcise placering afhænger af, hvor sandoprensning foretages, hvor sandfodringen skal finde sted, og om der forekommer flokke af fløjlsænder. Placeringen af den variable korridor fastlægges i samråd med den kompetente myndighed ud fra et krav om, at sejlafstanden mellem sandoprensnings- og sandfodringsstedet skal være så kort som muligt. Der skal dog være en minimumsafstand på 1 500 m til flokke af fløjlsænder — sejlads (gennemsejling) i den del, der overlapper afmærkede sejlruter (eller sejlruter, der skal afmærkes), og med hensyn til zone I-området over Rottum i det omfang, denne del overlapper konventionsområdet Eems-Dollard.

e) med hensyn til luftfart: — civil luftfart over 300 m i overensstemmelse med den nederlandske adfærdskodeks for almenflyvning (Gedragscode verantwoord vliegen) og over 450 m, når dette kræves i henhold til lovgivningen

Artikel 3

Adgang til zone II-områder i Natura 2000-lokaliteten »Nordsøkystområdet« begrænses, således at havbundsfiskeri og andre aktiviteter, der forstyrrer havbunden, forbydes hele året med undtagelse af følgende aktiviteter:

a) med hensyn til fiskeri: — i zone II-området ud for Petten: trawlfiskeri med elektrisk strøm indtil den 1. januar 2016 — rejefiskeri: indtil den 1. januar 2014 på grundlag af licens udstedt i henhold til naturbeskyttelsesloven på tidspunktet for vedtagelsen af dette dekret — rejefiskeri: fra 1. januar 2015, hvis det er tilladt i henhold til licens udstedt i henhold til naturbeskyttelsesloven — pelagisk fiskeri ved hjælp af fiskeredskaber, der ikke også kan bruges til havbundsfiskeri — håndlinefiskeri — fiskeri med faste redskaber — anlæg til indsamling af muslingeyngel.

b) med hensyn til opgravning af skaller: — opgravning af skaller er tilladt indtil den 1. januar 2014 på grundlag af licens udstedt i henhold til naturbeskyttelsesloven på tidspunktet for vedtagelsen af dette dekret, men kun i overensstemmelse med de koncessionsområder, der gælder indtil denne dato — opgravning af skaller er tilladt i zone II-områderne Stortemelk og Razende Bol efter den 1. januar 2014, hvis dette er tilladt i henhold til naturbeskyttelsesloven.

c) med hensyn til udlægning og vedligeholdelse af kabler og rørledninger: — kabler og rørledninger må udlægges og vedligeholdes, hvis dette er tilladt i henhold til naturbeskyttelsesloven — fra 1. november til 1. april tillades vedligeholdelse af kabler og (rør)ledninger kun i nødstilfælde og i andre presserende tilfælde, og en sådan vedligeholdelse skal på forhånd godkendes af den kompetente myndighed i overensstemmelse med evt. specifikke bestemmelser.

d) med hensyn til fartøjer: — fartøjers gennemsejling og opankring.

Artikel 4

Adgang til zone III-områder i Natura 2000-lokaliteten »Nordsøkystområdet« begrænses, således at havbundsfiskeri og andre aktiviteter, der forstyrrer havbunden, forbydes hele året med undtagelse af følgende aktiviteter:

a) med hensyn til fiskeri: — fiskeri i overensstemmelse med de bedste tilgængelige teknikker og bedste fiskeripraksis — rejefiskeri indtil den 1. januar 2014 på grundlag af licens udstedt i henhold til naturbeskyttelsesloven på tidspunktet for vedtagelsen af dette dekret og derefter med forbehold af licens udstedt i henhold til naturbeskyttelsesloven — trawlfiskeri med skrabekæder indtil den 14. januar 2014 i zone III-områderne ved Petten og Eierlandsegat — skaldyrsfiskeri med undtagelse af trugmuslingefiskeri i zone III-området nord for Ameland, såfremt det er omhandlet i en licens udstedt i henhold til naturbeskyttelsesloven eller i forvaltningsplanen — pelagisk fiskeri ved hjælp af fiskeredskaber, der ikke også kan bruges til havbundsfiskeri — håndlinefiskeri — fiskeri med faste redskaber — anlæg til indsamling af muslingeyngel.

b) med hensyn til opgravning af skaller: — opgravning af skaller er tilladt indtil den 1. januar 2014 på grundlag af licens udstedt i henhold til naturbeskyttelsesloven på tidspunktet for vedtagelsen af dette dekret, men kun i overensstemmelse med de koncessionsområder, der gælder indtil denne dato — opgravning af skaller er tilladt i zone III-området nord for Schiermonnikoog efter den 1. januar 2014, hvis dette er tilladt i henhold til naturbeskyttelsesloven.

c) med hensyn til udlægning og vedligeholdelse af kabler og rørledninger: — kabler og rørledninger må udlægges og vedligeholdes, hvis dette er tilladt i henhold til naturbeskyttelsesloven — fra 1. november til 1. april tillades vedligeholdelse af kabler og (rør)ledninger kun i nødstilfælde og i andre presserende tilfælde, og en sådan vedligeholdelse skal på forhånd godkendes af den kompetente myndighed i overensstemmelse med evt. specifikke bestemmelser.

d) med hensyn til fartøjer: — fartøjers gennemsejling og opankring.

Artikel 5

Adgang til dele af Natura 2000-lokaliteten »Nordsøkystområdet«, der ligger uden for zone I-, II- og III-områder, jf. artikel 2, 3 og 4, tillades året rundt for alle former for fiskeri, hvis en licens er udstedt i henhold til naturbeskyttelsesloven, eller den pågældende fiskeritype er omhandlet i en forvaltningsplan, og i overensstemmelse med bestemmelsen om, at trawlfiskeri med skrabekæder kun er tilladt indtil den 1. januar 2016.

Artikel 6

Adgang til Natura 2000-lokaliteten »Vlakte van de Raan« tillades uden begrænsninger, dog med undtagelse af adgang med henblik på at udføre de aktiviteter, der er anført i det følgende, for hvilke adgang tillades fra den 1. januar 2013 med forbehold af visse begrænsninger:

— trawlfiskeri i forskningsområder kun i det omfang, det er nødvendigt i forbindelse med forskning

— trawlfiskeri med skrabekæder, hvis der er udstedt en licens i henhold til naturbeskyttelsesloven, og kun indtil den 1. januar 2016

— skaldyrsfiskeri, fiskeri med faste redskaber og anlæg til indsamling af muslingeyngel, såfremt det er omhandlet i en licens udstedt i henhold til naturbeskyttelsesloven eller i forvaltningsplanen

— andre former for kommercielt fiskeri, som er omhandlet i en licens udstedt i henhold til naturbeskyttelsesloven eller i en relevant forvaltningsplan.

Artikel 7

Hvis forskning i forskningsområderne afsluttes inden den 1. januar 2016, gælder adgangsbegrænsningerne for den pågældende zone I, II eller III i stedet for adgangsbegrænsningerne for forskningsområder igen fra denne tidligere dato.

Artikel 8

Kommercielle fiskerfartøjer med en længde på 12 m og derover, som befinder sig i Natura 2000-lokaliteterne »Nordsøkystområdet« og »Vlakte van de Raan«, skal i givet fald være udstyret med funktionsdygtigt sporingsudstyr til håndhævelsesformål, der som minimum opfylder de europæiske krav.

Artikel 9

I henhold til artikel 20, stk. 4, i naturbeskyttelsesloven fra 1998 gælder dette dekrets begrænsninger for adgang hele året ikke for adgang, der sker med henblik på at varetage myndighedsopgaver, uanset om det sker med ledsagelse af myndighedsfartøjer eller på statens regning, herunder opgaver i forbindelse med forvaltning og vedligeholdelse, afmærkning, overvågning, redning, inspektion, tilsyn, undersøgelse eller forsvar.

Artikel 10

Dette dekret træder i kraft på dagen efter offentliggørelsen i den nederlandske statstidende og gælder indtil den 1. januar 2016.

Artikel 11

Hvis der kræves en licens, og de berørte aktiviteter allerede er blevet vurderet i proceduren for udstedelse af licenser til nederlandske licensindehavere, kan dette krav om licens opfyldes af udenlandske fiskere via en anmeldelsesprocedure.

Indsigelser

Interesserede parter kan skriftligt gøre indsigelse mod dette dekret ifølge bestemmelserne i den almindelige administrationslov (Algemene wet bestuursrecht). Indsigelser skal indgives senest seks uger efter offentliggørelsen af dekretet i den nederlandske statstidende til følgende adresse:

Ministeren for økonomi, landbrug og innovation Dienst Regelingen (Divisionen for lovgivning) Afdeling Recht & Rechtsbescherming (Afdelingen for lovgivning og retslig beskyttelse) PO Box 20401 2500 EK Den Haag — Nederlandene

Indsigelser skal være underskrevet og bør mindst indeholde følgende:

a. navn og adresse for den part, der indgiver indsigelsen

b. dato

c. beskrivelse af det dekret, der gøres indsigelse mod, og

d. begrundelse for indsigelsen.

Offentliggørelse og aktindsigt

Dette dekret offentliggøres i den nederlandske statstidende og på webstedet for ministeriet for økonomi, landbrug og innovation. Kopier af dekretet, herunder bilag, kan også rekvireres ved telefonisk henvendelse til departementet for regional og fysisk planlægning under ministeriet for økonomi, landbrug og innovation (att. A. de Noord, A.deNoord@mineleni.nl).

Undertegnelse

I henhold til mandatet »Besluit mandaat, volmacht en machtiging voor het directoraat-generaal voor Natuur en Regio van het Ministerie van Economische Zaken, Landbouw en Innovatie 2012« bemyndiges direktøren for departementet for regional og fysisk planlægning til at undertegne dokumenter vedrørende beslutninger på vegne af ministeren for økonomi, landbrug og innovation, jf. artikel 20, stk. 2, i naturbeskyttelsesloven fra 1998. Dette dekret er udfærdiget på ovennævnte grundlag.

Ministeren for økonomi, landbrug og innovation

Forklarende noter

Natura 2000-lokaliteter

Beskyttelsen af naturreservater og de arter, som findes i disse områder, er omhandlet i naturbeskyttelsesloven fra 1998. Nordsøkystområdet og Vlakte van de Raan repræsenterer særlige miljøværdier og er derfor udpeget som Natura 2000-lokaliteter i henhold til artikel 10a i naturbeskyttelsesloven fra 1998. Dekretet om udpegning indeholder mål for bevaringen af levesteder og arter, der skal beskyttes i henhold til EU's fugle- og habitatdirektiver.

Udpegning af Nordsøkystområdet som Natura 2000-lokalitet

Ved dekret af 25. februar 2009, ref. DRZO/2008-007 (statstidende 2009, 38), udpegede den daværende minister for landbrug, natur og fødevarekvalitet »Nordsøkystområdet« som et særligt beskyttet område under både fugledirektivet og habitatdirektivet.

Ved dekret af 14. marts 2011 (statstidende 2011, 4458) ændrede ministeren for landbrug og udenrigshandel det tidligere dekret af 25. februar 2009. Dekretet af 14. marts 2011 ændrede den tidligere udpegning af Nordsøkystområdet som særligt beskyttet område under fugle- og habitatdirektivet. Ved dekretet ændres grænserne for området, og målene for bevaring justeres.

Følgende mål for bevaring er især relevante for dette dekret:

H1110_B Sandbanker med lavvandet vedvarende dække af havvand

Målsætning: at bevare området og forbedre kvaliteten af naturtype H1110, Nordsøkystområdet (undertype B).

Nordsøkystområdet er det vigtigste område i Nederlandene for naturtypen H1110_B. Over halvdelen af det område, der er udpeget for denne undertype, ligger i lokaliteten Nordsøkystområdet.

Denne naturtype har meget stor relativ betydning for Europa.

Undertypen af sandbanker med lavvandet vedvarende dække af havvand (undertype B) forekommer i de ydre deltaer nær indløbet. Den nationale bevaringsstatus for denne undertype er moderat ugunstig.

A001 Rødstrubet lom

Målsætning: at bevare området og kvaliteten af levestedet for at opretholde bestanden.

Bestandene af rødstrubet lom er af international og stor national betydning. Lokaliteten er fourageringssted for denne art. I Nederlandene findes rødstrubet lom generelt i kystområderne ved Nordsøen. I den udpegede lokalitet Nordsøkystområdet ses denne fugl ofte i store antal i de ydre deltaer mellem De Vestfrisiske Øer, hvor der fiskes i området mellem de forskellige vandmasser. Denne art er mindre repræsenteret i de regelmæssige tællinger, men antallet har i den senere tid været stigende i hele landet. Da det er tilstrækkeligt at opretholde status quo, er der ikke fastsat en målsætning for bevaring på nationalt plan.

A002 Sortstrubet lom

Målsætning: at bevare området og kvaliteten af levestedet for at opretholde bestanden.

Bestandene af sortstrubet lom er af stor national betydning. Lokaliteten er fourageringssted for denne art. I Nederlandene findes sortstrubet lom generelt i kystområderne ved Nordsøen. Absolutte antal og tendensen (og dermed bevaringsstatus) er ukendt som følge af en kombination af lave antal og forveksling med den meget mere almindelige rødstrubede lom. Da det er tilstrækkeligt at opretholde status quo, er der ikke fastsat en målsætning for bevaring på nationalt plan.

A062 Bjergand (Aythya marila)

Målsætning: at bevare området og kvaliteten af levestedet for at opretholde bestanden.

Lokaliteten er fourageringssted for denne art. I midten af 1990'erne blev der optalt forholdsvis store antal i Nordsøkystområdet, hvilket mere eller mindre afspejlede et fald i antallet omkring i IJsselmeer og Vadehavet. En sammenligning med situationen for edderfuglen viser, at Nordsøkystområdet fungerer som tilflugtssted, når føden er knap i de to førnævnte områder, men der foreligger utilstrækkelige data fra Nordsøkystområdet. Det er tilstrækkeligt at opretholde status quo. Den sandsynlige årsag til den ekstremt ringe bevaringsstatus findes ikke i dette område.

A063 Edderfugl

Målsætning: at bevare området og kvaliteten af levestedet med en bæreevne til en gennemsnitlig bestand på 26 200 fugle (optalt midt om vinteren).

Bestandene af edderfugl er af international og stor national betydning. Lokaliteten er fourageringssted for denne art. I år, hvor fødeknaphed i Vadehavsområdet falder sammen med gode år for alternative skaldyr, som f.eks. trugmuslinger, i Nordsøkystområdet, fouragerer relativt store antal edderfugle i Nordsøkystområdet. Det seneste fald i antallet af edderfugle i Nordsøkystområdet kan være et tegn på genopretning af fødesituationen i Vadehavsområdet, men bestandens udvikling viser endnu ikke tegn på en sådan genopretning. Fordi tilstedeværelsen af edderfugle i Nordsøkystområdet sandsynligvis hænger sammen med de dårlige betingelser i Vadehavsområdet, er bevaringsmålsætningen fastsat for det pågældende område, mens det er tilstrækkeligt at bevare tilflugtskapaciteten i Nordsøkystområdet. Det er tilstrækkeligt at opretholde status quo. Den sandsynlige årsag til den ekstremt ringe bevaringsstatus findes ikke i dette område.

A065 Sortand

Målsætning: at bevare området og kvaliteten af levestedet med en bæreevne til en gennemsnitlig bestand på 51 900 fugle (optalt midt om vinteren).

Bestandene af sortand er af international og stor national betydning. Lokaliteten er fourageringssted for denne art. Området leverer langt det største bidrag til antallet af sortænder i Nederlandene. Arten er vintergæst. Der er store udsving uden klar tendens, fordi de eneste tilgængelige optællinger er fra januar. Antallet kan faktisk svinge fra år til år som følge af den varierende tilgængelighed af skaldyr (herunder trugmuslinger). Den nationale bevaringsstatus for denne art er moderat ugunstig.

Udpegning af Vlakte van de Raan som Natura 2000-lokalitet

Ministeren for økonomi, landbrug og innovation udpegede Vlakte van de Raan som et særligt beskyttet område under habitatdirektivet ved dekret af 14. marts 2011 (statstidende 2011, 4458).

Følgende mål for bevaring er især relevante for dette dekret:

H1110_B Sandbanker med lavvandet vedvarende dække af havvand

Målsætning: at bevare overfladearealet og kvaliteten af naturtype H1110.

Vlakte van de Raan (undertype B).

Denne naturtype har meget stor relativ betydning for Europa.

Undertypen af sandbanker med lavvandet vedvarende dække af havvand (undertype B) forekommer i de ydre deltaer nær indløbet. Den nationale bevaringsstatus for denne undertype er moderat ugunstig.

Yderligere oplysninger om bevaringsmålene findes i de udstedte dekreter om udpegning af Natura 2000-lokaliteterne »Nordsøkystområdet« og »Vlakte van de Raan« (www.synbiosys.alterra.nl/natura2000/gebiedendatabase).

Aftalen om fiskeriforanstaltninger i beskyttede områder i Nordsøen (VIBEG)

Den frivillige aftale om bæredygtigt fiskeri i Nordsøen (»Maatschappelijk Convenant Noordzeevisserij: Duurzaam Vissen«) blev undertegnet den 5. juni af repræsentanter for fiskeriindustrien, naturorganisationer og regeringen. Formålet var at sikre bæredygtigt og socialt acceptabelt fiskeri i Nordsøen. Aftalen omhandler bl.a. spørgsmålet om en »fælles tilgang til forvaltningen af havarealer i Nordsøen«. Der skulle iværksættes en fælles proces med henblik på at vedtage mål og foranstaltninger vedrørende beskyttede områder i Nordsøen baseret på en forudsætning om, at regeringen i sidste ende ville fastlægge disse mål og foranstaltninger, hvis parterne ikke nåede til enighed.

I 2009 nedsatte ministeren et VIBEG-koordineringsudvalg med det formål at fremme gensidig udveksling af oplysninger og støtte under udviklingen af både nationale og internationale politikker. Dets medlemmer kommer fra Verdensnaturfonden, North Sea Foundation, Produktschap Vis (fiskeriets markedsføringssammenslutning), den nederlandske fiskeriorganisation, IMARES Wageningen samt forskellige afdelinger i ministeriet for økonomi, landbrug og innovation og ministeriet for infrastruktur og miljø. For at sætte skub i processen vedrørende kystområder udarbejdede udvalget en aftale om fiskeriforanstaltninger i beskyttede områder i Nordsøen (den såkaldte VIBEG-aftale).

Som et led i VIBEG-aftalen blev der fastlagt zoner inden for Natura 2000-lokaliteten »Nordsøkystområdet«, som skulle underlægges adgangsbegrænsning enten med hensyn til en bestemt periode eller med hensyn til en bestemt fangstmetode i henhold til artikel 20 i naturbeskyttelsesloven.

VIBEG-aftalen blev sammen med en fremtidsvision for rejefiskeri (Perspectief garnalenvisserij) undertegnet og fremlagt for parlamentet i skrivelse af 15. december 2011 (Andetkammer, 2011-2012, 29675, nr. 140). Dette dekret har bl.a. til formål at gennemføre aftalerne om hel eller delvis lukning af dele af Natura 2000-lokaliteterne »Nordsøkystområdet« og »Vlakte van de Raan« i henhold til artikel 20 i naturbeskyttelsesloven. VIBEG-aftalen vedrører kun fiskeri. Dette dekret har et bredere anvendelsesområde, idet det også omhandler adgangsbegrænsning for andre aktiviteter end fiskeri.

Forstyrrelse af havbunden

Fiskeri føjer ekstra dynamik til noget, som naturligt er lavdynamiske dele af naturtype H1110_B. Det antages, at denne ekstra dynamik er årsagen til ændringer i biodiversiteten til skade for arter med forholdsvis lang levetid, som skal bruge længere tid til at retablere sig efter en nedgang i bestanden end arter med relativ kort levetid. De iværksatte foranstaltninger er nødvendige for at begrænse den ekstra dynamik, der forårsages af havbundsfiskeri. Foranstaltningerne skal også mindske de virkninger, som forskellige former for trawlfiskeri kan have i disse områder. Dette dekret er derfor en del af betingelserne for udstedelse af licenser til disse forskellige typer trawlfiskeri i henhold til naturbeskyttelsesloven.

Forstyrrelse af fugle

Fugle, der er meget følsomme over for forstyrrelser, som f.eks. fløjlsand samt sort- og rødstrubet lom, der findes i Nordsøkystområdet, især om vinteren, kan blive forstyrret af visse aktiviteter. Begrænsningen af adgangen til zone 1-områder fra 1. november til 1. april er målrettet mod aktiviteter i den periode, som kan påvirke bestandene af disse fuglearter negativt.

Forskning og overvågning

For at registrere den forventede fremgang i opretholdelsen og udviklingen af bevaringsmål gennemføres der forskning og overvågning i forskningsområderne. Disse aktiviteter er undtaget fra forbuddet mod forstyrrelse af havbunden, for så vidt de er nødvendige for at udføre forsknings- og overvågningsarbejde.

Eksterne virkninger

Når der gives tilladelse til foreslåede projekter (der er underlagt krav om licens), der helt eller delvist skal gennemføres i nærheden af artikel 20-lokaliteter, tages denne Natura 2000-udpegning i betragtning og kan bevirke, at der indføres yderligere betingelser i licensen, eller at udstedelse af en licens afvises.

Håndhævelse

Delvist for at lette håndhævelsen skal kommercielle fiskerfartøjer (afhængigt af fartøjets længde) være udstyret med funktionsdygtigt AIS- eller VMS-sporingsudstyr eller sorte bokse. Fartøjer, der anvendes til opgravning af skaller og muslingefiskeri, skal være udstyret med en sort boks. Den sorte boks registrerer med regelmæssige mellemrum fartøjets position. Mønstret for disse registreringer viser, om fartøjet har været anvendt til fiskeri eller genudlægning. Fartøjer med en længde på mindre end 12 m skal ikke være forsynet med sådant udstyr.

Præcise positioner af zoner til kommercielt fiskeri og forskningsområder

Når de præcise positioner af zonerne til kommercielt fiskeri og forskningsområder i Natura 2000-lokaliteterne »Nordsøkystområdet« og »Vlakte van de Raan« er fastlagt i henhold til naturbeskyttelsesloven fra 1998, angives de i et supplerende dekret i henhold til fiskeriloven eller angives i den pågældende forvaltningsplan, medmindre de allerede er anført i bilaget til dette dekret.

Forskningsområderne i Natura 2000-lokaliteterne »Nordsøkystområdet« og »Vlakte van de Raan« er blevet udpeget og er alle beliggende i zone I-områderne. Nogle af forskningsområderne i Natura 2000-lokaliteten »Vlakte van de Raan« er allerede blevet udpeget. De udpegede forskningsområder (inkl. koordinater) er knyttet som bilag til dette dekret og er en del af dette dekret.

Zoneinddelingen er endnu ikke fastlagt for kommercielt fiskeri i Natura 2000-lokaliteten »Vlakte van de Raan«. Så snart denne zoneinddeling og udpegningen af alle forskningsområder inden for Vlakte van de Raan er på plads, fastlægges zonerne i et supplerende dekret og angives i den pågældende forvaltningsplan.

Forbud mod elektrofiskeri

Hvis det europæiske forbud mod elektrofiskeri ophæves, forbydes trawlfiskeri med skrabekæder i Natura 2000-lokaliteterne »Nordsøkystområdet« og »Vlakte van de Raan« fuldstændigt senest et år efter datoen for ophævelsen af det europæiske forbud.

I øjeblikket er elektrofiskeri stadig forbudt i EU. Forsøgsfiskeri, hvor der anvendes trawl med elektrisk strøm, er i øjeblikket fritaget for dette forbud i Nederlandene. Når forbuddet mod elektrofiskeri ophæves, kan trawlfiskeri med elektrisk strøm udvides, og trawlfiskeri med skrabekæder kan udfases. Der vil være en overgangsperiode på højst ét år efter ophævelsen af forbuddet, inden trawlfiskeri med skrabekæder forbydes fuldstændigt i Natura 2000-lokaliteterne »Nordsøkystområdet« og »Vlakte van de Raan«. Dette forbud offentliggøres på ministeriets websted, i den nederlandske statstidende og via fiskeriorganisationernes kanaler i Nederlandene og udlandet af hensyn til både fiskere og andre berørte parter.

Meddelelse om fiskeriforanstaltninger

Foranstaltningerne i dette dekret omfatter begrænsninger for fiskerisektoren, herunder fiskere fra andre EU-lande. Udenlandske fiskere er ligeledes forpligtede til at overholde adgangsbegrænsningerne i dette dekret, da de gælder for nederlandsk territorium. Disse foranstaltninger meddeles derfor i henhold til artikel 9, stk. 1, i forordning (EF) nr. 2371/2002 om bevarelse og bæredygtig udnyttelse af fiskeressourcerne som led i den fælles fiskeripolitik. Fiskere fra andre medlemsstater kan reagere på de foranstaltninger, der iværksættes i henhold til dette dekret om begrænsning af adgang.

Forklarende noter

Zoneinddelingen berører primært fiskeri, men også andre fartøjer og aktiviteter. Oversigten nedenfor viser for hver fiskeri- og fartøjstype, hvor, hvordan og hvornår den pågældende aktivitet tillades inden for Natura 2000-lokaliteterne »Nordsøkystområdet« og »Vlakte van de Raan«.

Trawlfiskeri med skrabekæder er tilladt:

— i Natura 2000-lokaliteten »Nordsøkystområdet«: indtil den 1. januar 2014 uden for forskningsområder i zone III-områderne ved Petten og Eierlandsegat

— i Natura 2000-lokaliteten »Nordsøkystområdet«: uden for zone I-, II- og III-områderne indtil den 1. januar 2016 uden for forskningsområderne, hvis en licens er udstedt i henhold til naturbeskyttelsesloven

— i Natura 2000-lokaliteten »Vlakte van de Raan« indtil den 1. januar 2016 uden for forskningsområderne, hvis en licens er udstedt i henhold til naturbeskyttelsesloven.

Rejefiskeri er tilladt:

— i forskningsområder i Natura 2000-lokaliteterne »Nordsøkystområdet« og »Vlakte van de Raan«, men kun til forskningsformål

— i Natura 2000-lokaliteten »Nordsøkystområdet«: indtil den 1. januar 2014 i zone II- og III-områderne uden for forskningsområderne og derefter i zone III, hvis en licens er udstedt i henhold til naturbeskyttelsesloven (se også artikel 4, litra a)

— i Natura 2000-lokaliteten »Nordsøkystområdet«: fra 2015 i zone II-områder, hvis en licens er udstedt i henhold til naturbeskyttelsesloven, såfremt forskning endeligt dokumenterer, at rejefiskeri med bobiner ikke har påviselige skadelige virkninger på havbunden og dens fauna

— i Natura 2000-lokaliteten »Nordsøkystområdet«: uden for zone I-, II- og III-områderne

— i Natura 2000-lokaliteten »Vlakte van de Raan« uden for forskningsområderne, hvis en licens er udstedt i henhold til naturbeskyttelsesloven.

Trawlfiskeri i overensstemmelse med de bedste tilgængelige teknikker og bedste fiskeripraksis er tilladt:

— i forskningsområder i Natura 2000-lokaliteterne »Nordsøkystområdet« og »Vlakte van de Raan«, men kun til forskningsformål

— i Natura 2000-lokaliteten »Nordsøkystområdet«: i zone II-området ud for Petten (område markeret med grønt på kortet i bilaget: zone II**) trawlfiskeri med elektrisk strøm indtil den 1. januar 2016

— i Natura 2000-lokaliteten »Nordsøkystområdet«: både i og uden for zone III-områder uden for forskningsområder

— i Natura 2000-lokaliteten »Nordsøkystområdet«: uden for zone I- og II-områder uden for forskningsområder

— i Natura 2000-lokaliteten »Vlakte van de Raan« uden for forskningsområderne, hvis en licens er udstedt i henhold til naturbeskyttelsesloven.

Pelagisk trawlfiskeri er tilladt:

— i forskningsområder i Natura 2000-lokaliteterne »Nordsøkystområdet« og »Vlakte van de Raan«, men kun til forskningsformål

— i Natura 2000-lokaliteten »Nordsøkystområdet«: uden for zone I-, II- og III-områderne

— i Natura 2000-lokaliteten »Nordsøkystområdet«: i zone II- og III-områderne med undtagelse af pelagisk fiskeri ved brug af udstyr, der også kan bruges til havbundsfiskeri

— i Natura 2000-lokaliteten »Vlakte van de Raan« uden for forskningsområderne.

Skaldyrsfiskeri er tilladt:

— i Natura 2000-lokaliteten »Nordsøkystområdet«: i zone III-områderne uden for forskningsområderne, hvis aktiviteterne er omhandlet i en licens udstedt i henhold til naturbeskyttelsesloven eller forvaltningsplanen, med undtagelse af trugmuslingefiskeri i zone III-området nord for Ameland

— i Natura 2000-lokaliteten »Nordsøkystområdet«: uden for zone I-, II- og III-områderne, hvis aktiviteterne er omhandlet i en licens udstedt i henhold til naturbeskyttelsesloven eller forvaltningsplanen

— i Natura 2000-lokaliteten »Vlakte van de Raan« uden for forskningsområderne, hvis aktiviteterne er omhandlet i en licens udstedt i henhold til naturbeskyttelsesloven eller forvaltningsplanen.

Opgravning af skaller er tilladt:

— i Natura 2000-lokaliteten »Nordsøkystområdet«: indtil den 1. januar 2014 fra 1. april til 1. november i zone I, men kun i henhold til betingelserne i koncessionen

— i Natura 2000-lokaliteten »Nordsøkystområdet«: indtil den 1. januar 2014 fra 1. april til 1. november i zone I, men kun i henhold til betingelserne i koncessionen

— fra den 1. januar 2014 i zone II og III, men kun i henhold til betingelserne i koncessionen, og hvis der er udstedt licens i henhold til naturbeskyttelsesloven

— i Natura 2000-lokaliteten »Vlakte van de Raan« uden for forskningsområderne, hvis aktiviteterne er omhandlet i en licens udstedt i henhold til naturbeskyttelsesloven eller forvaltningsplanen.

Faste fiskeredskaber er tilladt uden for forskningsområderne:

— i Natura 2000-lokaliteten »Nordsøkystområdet«: uden for zone I-områderne

— i Natura 2000-lokaliteten »Nordsøkystområdet«: i zone II- og III

— i Natura 2000-lokaliteten »Vlakte van de Raan«, hvis en licens er udstedt i henhold til naturbeskyttelsesloven.

Håndlinefiskeri er tilladt:

— i Natura 2000-lokaliteten »Nordsøkystområdet«: kun uden for zone I-områderne

— i Natura 2000-lokaliteten »Nordsøkystområdet«: i og uden for zone II- og III-områderne

— i Natura 2000-lokaliteten »Vlakte van de Raan«.

Anlæg til indsamling af muslingeyngel er tilladt:

— i Natura 2000-lokaliteten »Nordsøkystområdet«: i zone II og III uden for forskningsområderne

— i Natura 2000-lokaliteten »Nordsøkystområdet«: uden for zone I-, II- og III-områderne og uden for forskningsområderne

— i Natura 2000-lokaliteten »Vlakte van de Raan« uden for forskningsområderne, hvis en licens er udstedt i henhold til naturbeskyttelsesloven.

Sandfodringsfartøjer er tilladt:

— Ud over de muligheder, som er tilgængelige for alle fartøjer, har sandfodringsfartøjer mulighed for gennemsejling via en variabel korridor fra 1. april til 1. november.

Alle fartøjer er tilladt:

— i Natura 2000-lokaliteten »Nordsøkystområdet«: indtil vedtagelsen af forvaltningsplanen for Nordsøkystområdet tillades gennemsejling fra ét område til et andet hele året for alle fartøjer kun via zone I-området ud for Petten tæt på kysten, dog ikke med henblik på fiskeri, og det kræves, at alle fiskeredskaber er stuvet væk eller er i en sådan tilstand, at de ikke umiddelbart kan anvendes

— i Natura 2000-lokaliteten »Nordsøkystområdet«: fra vedtagelsen af forvaltningsplanen for lokaliteten er zone I-områderne, bortset fra områderne ud for Petten, ikke tilgængelige for fartøjer, bortset fra 1. april til 1. november

— i Natura 2000-lokaliteten »Nordsøkystområdet«: gennemsejling og opankring i zone II og III uden for forskningsområderne

— i Natura 2000-lokaliteten »Nordsøkystområdet«: navigation og opankring uden for zone I-, II- og III-områderne og uden for forskningsområderne.

— I Vlakte van de Raan i overensstemmelse med artikel 6.

Generelle oplysninger om procedurer for udstedelse af licenser i henhold til naturbeskyttelsesloven fra 1998

Forskellige bestemmelser i dette dekret om adgangsbegrænsning anfører, at visse aktiviteter kun er tilladt, hvis en licens er udstedt i henhold til naturbeskyttelsesloven. Følgende tekst indeholder yderligere oplysninger om processerne og kravene i forbindelse med en sådan procedure for udstedelse af licenser og de vurderinger, der skal foretages af de kompetente myndigheder.

Generelle oplysninger vedrørende procedurer for udstedelse af licenser i henhold til naturbeskyttelsesloven og områdespecifikke oplysninger vedrørende Natura 2000-områder findes på internettet:

www.noordzeenatura2000.nl

http://www.synbiosys.alterra.nl/natura2000/default.aspx?main=gebieden.

I henhold til artikel 6, stk. 3, i habitatdirektivet skal alle planer eller projekter, der ikke er direkte forbundet med eller nødvendige for lokalitetens forvaltning, men som i sig selv eller i forbindelse med andre planer og projekter kan påvirke en sådan lokalitet væsentligt, vurderes med hensyn til deres virkninger på lokaliteten under hensyn til bevaringsmålsætningerne for denne.

På baggrund af konklusionerne af vurderingen med hensyn til virkningen på lokaliteten og med forbehold af stk. 4 må de kompetente nationale myndigheder ikke tillade en plan eller et projekt, medmindre de først har bekræftet, at den berørte lokalitets integritet ikke skades.

Ovennævnte krav om forudgående tilladelse gennemføres ved en licens, der er omhandlet i artikel 19d i den nederlandske naturbeskyttelseslov fra 1998. Artikel 19f i samme lov fastlægger, at ansøgeren er ansvarlig for at indgive en hensigtsmæssig vurdering sammen med ansøgningen om licens.

Ministeriets dekret om udstedelse af licenser i henhold til naturbeskyttelsesloven fra 1998 fordeler ansvarsområderne med hensyn til udstedelse af licenser mellem ministeriet for økonomi, landbrug og innovation på den ene side og de berørte provinsmyndigheder på den anden. I dette dekret angives de forskellige kategorier af aktiviteter og lokaliteter, som den statslige regering er ansvarlig for. Alle andre områder falder ind under den pågældende provins' kompetence. Som et eksempel i den henseende kan det nævnes, at ministeriet alene er ansvarligt for alle aktiviteter i de nederlandske dele af Natura 2000-lokaliteten »Nordsøkystområdet«, som ikke er blevet uddelegeret til provinserne.

Den part, der iværksætter et projekt eller en aktivitet, skal først forespørge den kompetente myndighed, om der faktisk kræves en licens. Dette kan ske formelt via en anmodning om en vurdering af kravet om en licens eller uformelt pr. telefon eller e-mail eller ved personligt møde med repræsentanter for den kompetente myndighed. Den kompetente myndighed besvarer denne forespørgsel (skriftligt, hvis det ønskes). Hvis den samme aktivitet gennemføres af flere enkeltpersoner i den samme Natura 2000-lokalitet, f.eks. fiskere, der bruger en faglig sammenslutning til at fremme deres interesser, er denne organisation den kompetente myndigheds kontaktpunkt. I de fleste tilfælde kan disse organisationer også være bemyndiget til at ansøge om licens, men det er den enkelte virksomhed eller person, der alene er indehaver af licensen.

Hvis den kompetente myndighed konkluderer, at der kræves en licens til den pågældende aktivitet eller det pågældende projekt, skal ansøgeren udforme og indgive en vurdering af aktiviteten. Ansøgere benytter ofte en miljøkonsulent til at udforme en sådan miljøvurdering. Udgifterne til dette dokument bæres alene af ansøgeren. For at gøre det lettere at udforme en sådan miljøvurdering stiller ministeriet en »effektindikator« til rådighed på internettet: http://www.synbiosys.alterra.nl/natura2000/effectenindicator.aspx?subj=effectenmatrix.

Den nederlandske koordineringsgruppe for Natura 2000 (Regiegroep Natura 2000) har desuden udviklet og offentliggjort en række værktøjer med vejledning om f.eks. signifikansbegrebet:

http://www.natura2000.nl/pages/gereedschap.aspx.

Ingen af disse informationskilder er tilgængelige på engelsk, og de skal derfor oversættes, inden de kan anvendes.

I de fleste tilfælde drøftes et udkast til en vurdering på et eller flere møder med den kompetente myndighed, inden en skriftlig ansøgning indgives formelt. En vurdering omhandler alle (mulige) virkninger af aktiviteten på de bevaringsmål, der gælder for de pågældende Natura 2000-lokaliteter. Den vedrører også formildende omstændigheder eller nødvendige foranstaltninger. I særlige tilfælde, f.eks. hvis det konkluderes, at der er tale om signifikante virkninger, omfatter den også en evaluering af alternative placeringer, nationale interesser og naturkompensation (»ADC-kriterier«).

Efter formel indgivelse af ansøgningen og de tilknyttede bilag kontrollerer den kompetente myndighed, at de pågældende oplysninger er udførlige og korrekte. Den sender derefter kopier til forskellige berørte parter med henblik på at indhente en udtalelse om ansøgningen. Naturbeskyttelsesorganisationer og andre berørte parter har seks uger til at udtale sig, mens provinser og kommuner har otte uger.

I de fleste tilfælde træffer den kompetente myndighed en afgørelse senest 13 uger efter modtagelsen af ansøgningen. Denne periode på 13 uger kan forlænges med endnu 13 uger.

Når der er truffet en formel afgørelse om ansøgningen, har en berørt part seks uger til at gøre indsigelse. Efter afgørelsen om indsigelsen har den pågældende part igen en frist på seks uger til at indgive en appel til Raad van States afdeling for tvistemål.

Den primære afgørelse om ansøgningen indeholder en række bestemmelser og et bilag med den kompetente myndigheds overvejelser, der begrunder afgørelsen. Disse bestemmelser kan omfatte krav om, at en kopi af licensen medføres om bord, når aktiviteten udføres, krav om et funktionsdygtigt fangstregistrerings- eller navigationssystem af en bestemt type, krav om indberetning ved fiskeri, der afviger fra licensen, forpligtelse til eller forbud mod fiskeri inden for bestemte områder, forpligtelse til at observere forstyrrelse af områder, hvor der findes fugle og/eller sæler, forpligtelse til at fiske med bestemte redskaber, forpligtelse til at overholde kvoterne i bestemte perioder eller i bestemte områder og bestemmelser om gyldigheden af licensen på bestemte dage, på bestemte tidspunkter i løbet af dagen eller i bestemte perioder.

Forvaltningsplaner offentliggøres på ministeriets websted. De kompetente myndigheder skal stadig afgøre, om en aktivitet er underlagt krav om licens eller forvaltningsplan. Når den relevante forvaltningsplan er blevet vedtaget, kan detaljerne findes i selve planen.

Anmeldelsesordning for udenlandske fiskerfartøjer

Ovennævnte procedure for ansøgning om licens under naturbeskyttelsesloven fra 1998 gælder for alle fartøjer med fiskerettigheder (se forordning nr. 2371/2002, bilag I). For visse fiskerityper kan nederlandske fiskeriorganisationer ansøge om en licens på vegne af udenlandske fiskerfartøjer. I det tilfælde føjes disse fiskere straks til listen over licensindehavere, som er knyttet til licensen (hvis den pågældende nederlandske fiskeriorganisation udleverede deres data til den kompetente myndighed, da licensen blev udstedt), eller de føjes til listen — med deres specifikke data — når de er blevet anmeldt til de kompetente myndigheder pr. e-mail (access_natura2000_neth@mineleni.nl). Udenlandske fiskerfartøjer er underlagt de samme regler om licenser.

Oplysninger i forbindelse med ændringer i adgangsbegrænsninger

Hvad angår fremtidige adgangsbegrænsninger, henviser flere artikler i dette dekret til fremtidige situationer (f.eks. vedtagelsen af en forvaltningsplan), for hvilke en bestemt tidsfrist endnu ikke kan fastsættes. Ændringer i adgangsbegrænsninger, for hvilke der ikke er fastsat en tidsfrist, offentliggøres på webstedet https://circabc.europa.eu/faces/jsp/extension/wai/navigation/container.jsp, i den nederlandske statstidende (Staatscourant) og via nederlandske og udenlandske fiskeriorganisationers kommunikationskanaler af hensyn til både nederlandske og udenlandske fiskere og andre berørte parter.

Bemærkninger til artiklerne:

Artikel 1

Denne artikel indeholder definitioner på en række begreber, der er anvendt i dekretet.

Artikel 2

Denne artikel omhandler adgangsbegrænsninger vedrørende zone I-områder. Det samlede areal af alle zone I-områder er ca. 145 km2 svarende til 10 % af det samlede areal af Natura 2000-lokaliteten »Nordsøkystområdet«.

Lukkede zone I-områder er lukket for alt fiskeri, dog med undtagelse af den del, der er nødvendig til fiskeriforskning. I VIBEG-aftalen fastlægges det udtrykkeligt, at fiskeri med fast udstyr og langlinefiskeri ikke må finde sted i disse områder.

Målet er at give disse områder mulighed for at udvikle sig med minimal forstyrrelse med henblik på at forbedre kvaliteten af naturtype H1110_B og af hensyn til fugleflokke, der er sårbare over for forstyrrelser, f.eks. sort- og rødstrubet lom, bjergand, edderfugl og fløjlsand, uanset om det er i direkte forbindelse med potentielle forekomster af skaldyr. Andre aktiviteter end fiskeri begrænses som følge af ovennævnte bevarings- og udviklingsmål og anføres også i den relevante forvaltningsplan eller omhandles i en licens udstedt i henhold til naturbeskyttelsesloven.

For at sikre en sådan udvikling med minimal forstyrrelse forbydes også aktiviteter i lav højde over området, som i væsentlig grad kan forstyrre fløjlsand. Disse områder er derfor også lukkede for civile luftfartøjer, medmindre de flyver over 300 m, i overensstemmelse med den nederlandske adfærdskodeks for almenflyvning (Gedragscode verantwoord vliegen). Hensigten er at hæve denne grænse til den grænse på 450 m, der gælder over planlægningsområdet Vadehavet (PKB-gebied). Når luftfartsloven er blevet ændret i den henseende, gælder grænsen på 450 m også for Nordsøkystområdet. Militær flyvning er tilladt til operationelle formål i medfør af artikel 11. Øvelser med militære luftfartøjer (herunder eftersøgning og redning) skal finde sted uden for zone I-områder.

Fiskeriforskning er undtaget fra adgangsbegrænsningerne.

Opgravning af skaller er kun tilladt indtil den 1. januar 2014 i et område på ca. 20 ha nord for Schiermonnikoog, hvor koncessionen (se diagram 18 i det tredje notat om Vadehavet (PKB Derde Nota Waddenzee)) fortsætter til denne dato og overlapper det pågældende zone I-område. De pågældende koncessionsområder er anført i den nationale plan for opgravning af skaller. I dette dokument udpeges de berørte områder og de mængder, der må opgraves hvert år. Det fastlægger også de væsentligste krav, der gælder for licenserne. Som følge af mulig forstyrrelse af dykænder er opgravning af skaller kun tilladt i dette område fra 1. april til 1. november.

Udlægning og vedligeholdelse af (rør)ledninger er stadig tilladt, hvis en licens er udstedt i henhold til naturbeskyttelsesloven. Dette omhandler projekter af en midlertidig karakter, som forårsager lokale forstyrrelser af havbunden, og som er underlagt den nationale koordineringsordning, dvs. projekter af national betydning.

Adgang og gennemsejling er også tilladt for fartøjer fra 1. april til 1. november, hvor der er begrænset risiko for at forstyrre grupper af sårbare fugle, som f.eks. fløjlsand og sort- og rødstrubet lom, da disse fugle generelt ikke opholder sig i området i det tidsrum.

Fra 1. november til 1. april gælder der en undtagelse for forbuddet mod gennemsejling for zone I-området ud for Petten, så gennemsejling til andre områder er tilladt hele året. Dette gælder for alle fartøjer, herunder fiskerfartøjer. De må dog ikke fiske under gennemsejlingen, og deres fiskeredskaber skal være stuvet væk eller være i en sådan tilstand, at de ikke umiddelbart kan anvendes. Denne undtagelse gælder ud for Petten, fordi de alternative sejlruter er for lange.

Et forbud mod gennemsejling for skibe i territorialfarvande er i strid med den internationale havretskonvention, som garanterer fri gennemsejlingsret. Stater kan dog indføre begrænsninger for skibsfart inden for den officielle grænse på 12 sømil fra kysten. Alle zone 1-områder ligger klart inden for denne grænse på 12 sømil. Den Internationale Søfartsorganisation høres om sådanne gennemsejlingsbegrænsninger.

Sandfodring er nødvendig af hensyn til kystsikringen og er derfor af national betydning. I modsætning til f.eks. kommercielt fiskeri er dette desuden ikke en konstant aktivitet. I gennemsnit foretages der sandfodring på hver lokalitet hvert fjerde år. Selve aktiviteten varer fra et par uger til flere måneder. Konsekvensanalysen til Natura 2000-forvaltningsplanen for Nordsøkystområdet viser, at de fuglearter, som er mest følsomme over for de forstyrrelser, der forekommer i zone I-områderne, ikke længere forstyrres af fartøjer i en afstand på 1 500 m. Der tages derfor højde for denne minimumsafstand fra flokke (af fløjlsænder), når den variable korridor positioneres, for at undgå forstyrrelse. Den statslige regering vil desuden tilstræbe, at disse korridorer anvendes så lidt som muligt i den følsomme vinterperiode.

Artikel 3

Denne artikel omhandler adgangsbegrænsninger vedrørende zone II-områder. Det samlede areal af alle zone II-områder er ca. 216 km2 svarende til 15 % af det samlede areal af Natura 2000-lokaliteten »Nordsøkystområdet«.

Alle former for bundfiskeri og andre aktiviteter, der forstyrrer havbunden, er forbudt i de lukkede zone II-områder.

Målet er at give disse områder mulighed for at udvikle sig med minimal forstyrrelse med henblik på at forbedre kvaliteten af naturtype H1110_B. Andre aktiviteter bringes så vidt muligt i overensstemmelse med dette mål. De er anført i denne artikel og indgår i den relevante forvaltningsplan.

I zone II-området ud for Petten (område markeret med grønt på kortet i bilaget: zone II**) er trawlfiskeri med elektrisk strøm tilladt indtil den 1. januar 2016. Det samlede areal af dette zone II-område er ca. 49 km2 eller 3 % af det samlede areal af Natura 2000-lokaliteten »Nordsøkystområdet«. Denne undtagelse er indført for at kompensere for udpegningen af det omkringliggende område som zone III. Resultatet er et større område, der er lukket for trawlfiskeri med skrabekæder.

Pelagisk trawlfiskeri er kun tilladt i zone II, hvis det sker ved hjælp af fiskeredskaber, der ikke også kan anvendes til bundfiskeri. Hvis der i et zone II-område anvendes redskaber til pelagisk fiskeri, som også kan anvendes til bundfiskeri (f.eks. net med bobiner), kan det ikke altid konstateres, om bundfiskeri er sket eller sker i zone II. Dette gør håndhævelsen vanskeligere.

Almindeligt rejefiskeri må kun fortsættes i disse områder indtil den 1. januar 2014, hvor licensen i henhold til naturbeskyttelsesloven (som kun er udstedt til nederlandske fiskere) udløber. Fra 2015 tillades rejefiskeri igen i zone II-områder, hvis en tilladelse er udstedt i henhold til naturbeskyttelsesloven, såfremt forskning endeligt dokumenterer, at rejefiskeri med bobiner ikke har påviselige skadelige virkninger på havbunden og dens fauna. Denne forskning igangsættes, gennemføres og finansieres af rejeindustrien (nederlandsk eller udenlandsk). De kompetente myndigheder afgør, om denne forskning leverer ovennævnte dokumentation, når de vurderer ansøgninger om licenser i henhold til naturbeskyttelsesloven til rejefiskeri i de pågældende områder efter den 1. januar 2014. På baggrund af ovennævnte forskningsresultater og bevaringsmålene for disse områder er licenser pr. definition vigtige, da rejefiskeri kan have negative følger for kvaliteten af naturtyper og arters levesteder eller kan medføre betydelig forstyrrelse af de arter, der er årsagen til udpegningen af disse områder. Sådanne licenser, der er udstedt vedrørende aktiviteter efter den 1. januar 2014, kan omfattede afbødende foranstaltninger.

Koncessionen til opgravning af skaller (se diagram 18 i det tredje notat om Vadehavet (PKB Derde Nota Waddenzee)) gælder indtil den 1. januar 2014. Opgravning af skaller må fortsættes i koncessionsområder efter denne dato, hvis der er udstedt licens i henhold til naturbeskyttelsesloven. De pågældende koncessionsområder er anført i den nationale plan for opgravning af skaller. I dette dokument udpeges de berørte områder og de mængder, der må opgraves hvert år. Det beskriver også de væsentligste krav i licenserne.

Udlægning og vedligeholdelse af (rør)ledninger er stadig tilladt, hvis en licens er udstedt i henhold til naturbeskyttelsesloven. Dette omhandler projekter af en midlertidig karakter, som forårsager lokale forstyrrelser af havbunden, og som er underlagt en national koordineringsordning, dvs. projekter af national betydning.

Adgang og gennemsejling er i øvrigt tilladt for alle fartøjer, herunder fiskerfartøjer.

Fiskeri med faste redskaber, anlæg til indsamling af muslingeyngel og fartøjers opankring er fortsat tilladt, da sådanne aktiviteter kun forårsager meget sjælden og spredt gennemtrængning af havbunden.

Artikel 4

Denne artikel omhandler adgangsbegrænsninger vedrørende zone III-områder. Det samlede areal af alle zone III-områder er ca. 407 km2 svarende til 28 % af det samlede areal af Natura 2000-lokaliteten »Nordsøkystområdet«.

De lukkede områder i zone III er udpeget med det formål at fremme innovativ udvikling og sikre, at kun de bedste tilgængelige teknikker og bedste fiskeripraksis anvendes under fiskeri. Den kompetente myndighed (i dette tilfælde ministeriet for økonomi, landbrug og innovation) identificerer til enhver tid de bedste tilgængelige teknikker og bedste fiskeripraksis. Evaluering sker under proceduren for udstedelse af licens under naturbeskyttelsesloven for specifikke individuelle fiskeriaktiviteter inden for denne zone. Fiskere, der ønsker at anvende betegnelsen »de bedste tilgængelige teknikker og bedste fiskeripraksis« for deres redskaber, skal indgive en ansøgning til den kompetente myndighed under ministeriet for økonomi, landbrug og innovation, att. XXXXX, postboks XXXXX. En sådan ansøgning skal omfatte en forskningsrapport, der dokumenterer, at de pågældende redskaber potentielt har færre skadelige virkninger i forhold til de pågældende bevaringsmål for Natura 2000-lokaliteterne sammenlignet med de redskaber, der blev anvendt på tidspunktet på udstedelsen af licensen.

Alle former for fiskeri, der ikke forstyrrer havbunden, er tilladt.

Trawlfiskeri med skrabekæder er tilladt indtil den 1. januar 2014 i zone III-områderne ud for Petten og Eierlandsegat — ikke i de øvrige zone III-områder.

Pelagisk trawlfiskeri er kun tilladt i zone III, hvis det sker ved hjælp af fiskeredskaber, der ikke også kan anvendes til bundfiskeri. Hvis der i et zone III-område anvendes redskaber til pelagisk fiskeri, som også kan anvendes til bundfiskeri (f.eks. net med bobiner), kan det ikke altid konstateres, om bundfiskeri er sket eller sker i zone III. Dette gør håndhævelsen vanskeligere. Kontrol foretages af inspektører, der udpeges for det pågældende område.

Koncessionen til opgravning af skaller (se diagram 18 i det tredje notat om Vadehavet (PKB Derde Nota Waddenzee)) gælder indtil den 1. januar 2014. Opgravning af skaller må fortsættes i koncessionsområder efter denne dato, hvis der er udstedt licens i henhold til naturbeskyttelsesloven. De pågældende koncessionsområder er anført i den nationale plan for opgravning af skaller. I dette dokument udpeges de berørte områder og de mængder, der må opgraves hvert år. Det beskriver også de væsentligste krav i licenserne.

Udlægning og vedligeholdelse af (rør)ledninger er stadig tilladt indtil den 1. januar 2014 og må fortsættes efter denne dato, hvis en licens er udstedt i henhold til naturbeskyttelsesloven. Udenlandske rejefiskerfartøjer kan indhente yderligere oplysninger fra fiskeriets markedsføringssammenslutning (Produktschap Vis) og/eller den nederlandske fiskeriorganisation (Nederlandse Vissersbond), eller de kan deltage i de procedurer for udstedelse af licenser under naturbeskyttelsesloven, som de har iværksat og koordineret. De kompetente myndigheder kan også give flere oplysninger. Yderligere oplysninger findes i de mere generelle forklarende noter i dette dokument.

Udlægning og vedligeholdelse af (rør)ledninger er stadig tilladt, hvis en licens er udstedt i henhold til naturbeskyttelsesloven. Dette omhandler projekter af en midlertidig karakter, som forårsager lokale forstyrrelser af havbunden, og som er underlagt en national koordineringsordning, dvs. projekter af national betydning.

Adgang og gennemsejling er i øvrigt tilladt for alle fartøjer, herunder fiskerfartøjer.

Skaldyrsfiskeri er tilladt med undtagelse af trugmuslingefiskeri i zone III-området nord for Ameland, såfremt det er omhandlet i en licens udstedt i henhold til naturbeskyttelsesloven eller i forvaltningsplanen. Trugmuslingefiskeri er ikke tilladt i området nord for Ameland på grund af den hyppige forekomst af fløjlsand.

Fiskeri med faste redskaber, anlæg til indsamling af muslingeyngel og fartøjers opankring er fortsat tilladt, da sådanne aktiviteter kun forårsager meget sjælden og spredt gennemtrængning af havbunden.

Artikel 5

Det samlede areal af hele Natura 2000-lokaliteten »Nordsøkystområdet« er på ca. 1 440 km2. Denne artikel omhandler fiskeri i det område inden for Natura 2000-lokaliteten »Nordsøkystområdet«, der er tilbage efter fratrækning af zone I-, II- og III-områderne. Det samlede areal af dette resterende område er ca. 672 km2 svarende til 47 % af det samlede areal af Natura 2000-lokaliteten »Nordsøkystområdet«.

Alle former for fiskeri er tilladt i dette område, hvis en licens er udstedt i henhold til naturbeskyttelsesloven, hvis fiskeriet er underlagt krav om licens, eller den pågældende fiskeritype er omhandlet i en forvaltningsplan. Kravet om licens eller anførelse i forvaltningsplanen kan forhindre yderligere udvidelse af fiskeriaktiviteter, navnlig inden for Natura 2000-lokaliteten »Nordsøkystområdet«, og dermed sikre opfyldelsen af bevaringsmålene for denne lokalitet.

Trawlfiskeri med skrabekæder er tilladt uden for zone I, II og III og uden for forskningsområder uden for disse zoner indtil den 1. januar 2016.

Artikel 6

I løbet af 2012 udpeges forskningsområder, og zoneinddelingen fastlægges for kommercielt fiskeri i Vlakte van de Raan-lokaliteten, dog ikke for en lille del, der er udpeget ved dette dekret. Adgangen til Natura 2000-lokaliteten »Vlakte van de Raan« begrænses dermed fra den 1. januar 2013.

Trawlfiskeri med skrabekæder er tilladt uden for forskningsområder i Vlakte van de Raan indtil den 1. januar 2016, hvis en licens er udstedt i henhold til naturbeskyttelsesloven.

Skaldyrsfiskeri, fiskeri med faste redskaber og anlæg til indsamling af muslingeyngel er tilladt uden for forskningsområderne, såfremt det er omhandlet i en licens udstedt i henhold til naturbeskyttelsesloven eller i forvaltningsplanen.

Andre former for kommercielt fiskeri er kun tilladt, hvis det er omhandlet i en licens udstedt i henhold til naturbeskyttelsesloven. Kravet om licens kan forhindre yderligere udvidelse af kommercielle fiskeriaktiviteter, navnlig inden for Natura 2000-lokaliteten »Vlakte van de Raan«, og dermed sikre opfyldelsen af bevaringsmålene for denne lokalitet. Ellers er der ingen adgangsbegrænsninger i forbindelse med Vlakte van de Raan.

Artikel 7

Hvis forskning i forskningsområderne er afsluttet inden den 1. januar 2016, er den pågældende zone i henhold til denne artikel underlagt de regler, der gælder for de omkringliggende områder, straks forskningen i disse områder er afsluttet.

Dette offentliggøres på ministeriets websted, webstedet CIRCACB, i den nederlandske statstidende og via fiskeriorganisationernes kommunikationskanaler i Nederlandene og udlandet af hensyn til både fiskere og andre berørte parter.

Artikel 8

I henhold til europæisk lovgivning skal kommercielle fiskerfartøjer være udstyret med funktionsdygtigt AIS- eller VMS-sporingsudstyr afhængigt af fartøjets type. Dette gælder kun for fiskerfartøjer, der i henhold til loven skal være udstyret med sporingsudstyr, og derfor er udtrykket »i givet fald« indsat. Dette vil lette håndhævelsen af dette dekret i forbindelse med fiskerfartøjer.

Håndhævelse vedrører hele den gældende naturbeskyttelseslovgivning og andre fiskeriforordninger under EU's fælles fiskeripolitik.

Artikel 9

I henhold til artikel 20, stk. 4, i naturbeskyttelsesloven er staten som ejer af lokaliteten fritaget for de adgangsbegrænsninger, der fastlægges ved dette dekret. Formålet er at sætte den statslige regering i stand til at gennemføre eller iværksætte aktiviteter, der er strengt nødvendige af hensyn til forvaltning og vedligeholdelse, afmærkning, overvågning, redning, inspektion, tilsyn, undersøgelse og forsvar.

Artikel 10

Af hensyn til retssikkerheden og på grundlag af undersøgelser, der skal foretages, har regeringen valgt at forlænge gyldighedsperioden for dette dekret. Dekretet er gældende indtil den 1. januar 2016, dvs. når et generelt forbud mod trawlfiskeri med skrabekæder træder i kraft, eller tidligere, hvis denne fiskeriform udfases i overensstemmelse med artikel 8.

Artikel 11

Hvad angår udenlandske fiskerfartøjers adgang, er der blevet udviklet en anmeldelsesordning, som udvider licensproceduren til at omfatte disse fartøjer. Efter anmeldelse føjes fartøjets data til listen over fartøjer, som er knyttet til licensen som bilag. Derved kan disse fartøjer fiske i overensstemmelse med betingelserne i licensen. Kravet om licens gælder for alle Natura 2000-lokaliteter i det nederlandske kystområde, dvs. »Nordsøkystområdet«, »Voordelta« og »Vlakte van de Raan«.